32 കോടി വസ്തുവകകള് തട്ടിയെടുത്ത കേസിലെ പ്രതി അലങ്കാര് മുരുകന്റെ വീട്ടിലും കടയിലും റെയ്ഡ് ആലപ്പുഴ : ചെങ്ങന്നൂര് അലങ്കാര് മുരുകന്റെ കടയിലും വീട്ടിലും റെയ്ഡ്. 32 കോടി വസ്തുവകകള് തട്ടിയെടുത്ത കേസില് ഒന്നാംപ്രതി അലങ്കാര് മുരുകന് എന്ന് വിളിക്കുന്ന പി എസ് മുരുകന്റെഅലങ്കാര് ജ്വല്ലറി ഉടമ ചെങ്ങന്നൂര് കീഴ്ച്ചേരിമേല് വീട്ടിലും, നഗരത്തിലെ സ്ഥാപനമായ സോഡിയാക് ടെമ്ബിള്ലും റെയ്ഡ് നടന്നു. മല്ലപ്പള്ളി സ്വദേശിയായ ബിനു ഈശോ എന്ന പാസ്റ്റര് തിരുവല്ല ഒന്നാം ക്ലാസ് ജുഡീഷ്യല് മജിസ്ട്രേറ്റ് കോടതിയില് കൊടുത്ത ഹര്ജിയുടെ അടിസ്ഥാനത്തില് രജിസ്റ്റര് ചെയ്ത കേസിലാണ് മല്ലപ്പള്ളി കീഴ് വായ്പൂര് പോലീസ് റെയ്ഡ് നടത്തിയത്. ഇന്നലെ ഉച്ച മൂന്നുമണിയോടെ കൂടി മല്ലപ്പള്ളി കീഴ് വായ്പൂര് എസ്. ഐ. സന്തോഷിന്റെ നേതൃത്വത്തിലുള്ള പോലീസ് സംഘമാണ് റെയ്ഡ് ആരംഭിച്ചത്. തുടര്ന്ന് നഗരത്തിലുള്ള ജൂവലറി ആയ സോഡിയാക് ടെമ്ബിള്ലും നടന്ന റെയ്ഡ് ഏകദേശം വൈകിട്ട് ആറു മണിയോടുകൂടി ആണ് അവസാനിച്ചത്. ബ്ലേഡ് പലിശയിനത്തില് തിരുവല്ല സ്വദേശിയായ ബിനു ഈശോയുടെ പക്കല്നിന്നു 32 കോടിയുടെ 13 പുരയിടങ്ങള് തട്ടിയെടുത്തു എന്നതാണ് നിലവിലുള്ള പരാതി. 2013ലാണ് കേസിന് ആസ്പദമായ സംഭവമുണ്ടായത്. ഒന്നാം പ്രതിയായ പി എസ് മുരുകന് വസ്തു വിലകൊടുത്തു മേടിച്ചു എന്നതിന് യാതൊരു രേഖയും ഹാജരാക്കിയിട്ടില്ല. കേസുമായി ബന്ധപ്പെട്ട സാക്ഷികളില് നിന്നും പോലീസ് വിശദമായി മൊഴി എടുത്തിരുന്നു. രണ്ടാം പ്രതി സതീഷ് തോമസിനെ ചോദ്യം ചെയ്തതില് നിന്നും നിര്ണായക വിവരങ്ങള് പൊലീസിന് ലഭിച്ചിരുന്നു. ഇതിന്റെ അടിസ്ഥാനത്തില് അന്വേഷണ ഉദ്യോഗസ്ഥനായ കീഴ് വായ്പൂര് എസ് ഐ സന്തോഷ് അലങ്കാര് മുരുകന്റെ സ്ഥാപനമായ സോഡിയാക് ടെമ്ബിളില് നേരിട്ട് എത്തി മുരുകനോട് നേരിട്ട് ഹാജരാകാന് ഉള്ള നോട്ടീസ് നല്കിയിരുന്നു. വസ്തുക്കളുടെ വിലയാധാരം സംബന്ധിച്ച എല്ലാ കാര്യങ്ങളും ചെയ്തിരുന്നത് സതീഷ് തോമസ് ആയിരുന്നു എന്നാണ് മുരുകന് പറയുന്നത്. വസ്തുക്കള്ക്ക് പണം നല്കിയിരുന്നെന്നും അന്നൊക്കെ പണം നേരിട്ട് നല്കാമായിരുന്നു എന്നും മുരുകന് പറഞ്ഞു പക്ഷേ നല്കിയ പണത്തിന്റെ ഉറവിടം വ്യക്തമാക്കാന് മുരുകന് കഴിഞ്ഞിട്ടില്ല. നല്കിയ പണം എവിടെ നിന്ന് പിന്വലിച്ചു എന്നതിന് വ്യക്തമായ രേഖകള് ഹാജരാക്കാന് മുരുകന് കഴിഞ്ഞിട്ടില്ല ഇതിന്റെ അടിസ്ഥാനത്തിലാണ് കോടതിയുടെ നിര്ദ്ദേശപ്രകാരം റെയ്ഡ് നടന്നത്.